text: Dist Cléomadès : "Bien le croi.
   Mes hostes le dist ier à moi
   Si tost que je fui descendus,
   K'ainc plus bele riens ne vit nus ;
   Et se li oy tesmoignier
   C'on ne porroit pas souhaidier
   Nule meillour de li trouver.
   Sachiez moult me vorrai pener
   De li garir hastéement.
   Et me dist mes hostes conmen
   Vous la trouvastes premerains,
   Et me dist c'uns trop lais vilains
   PageV02P120
   Ert avoec li quant la trouvastes.
   Li et le vilain amenastes
   Et le cheval qui ert o lui.
   Sachiez bien que trestout l'anui
   Qu'ele a eüe, et tout le mal
   Li est venus par le cheval
   Que li vilains o lui avoit.
   Li chevalès de fust estoit,
   Ce m'a bien mes hostes conté.
   Or, sachiez bien par verité
   Que pas son sens perdu n'eüst
   La pucele, se ce ne fust
   Par le cheval ; mais la raison
   Vous en dirai, et l'ochoison
   Comment ce puet estre avenu
   Qu'ele a ainsi son sens perdu.
   Sachiez que li vilains estoit
   Jalous, et cele femme amoit,
   Et il la devoit moult amer
   Selonc ce que j'oi recorder.
   Pour ce qu'il ert bochus et lais
   Et hideusement contrefais,
   Doutoit que on ne li tolsist
   Sa femme, ou c'on ne l'oceïst
   Pour la biauté qui ert en li.
   Un tel cheval une fois vi,
   Qui estoit fais si soutilment
   Que, quant on faisoit nul torment
   Celui qui le cheval avoit,
   Dedenz l'an de son sens issoit
   Cil qui li avoit torment fait.
   Tex fu li chevaus entresait.
   Espoir que courroucié eüst
   Le vilain au cheval de fust
   La damoisele qu'il menoit ;
   PageV02P121
   Car, espoir, pas bien ne l'amoit
   Pour ce k'ert lais et desguisez.
   Et pour ce me sui avisez
   De son cheval que il tex soit
   Que cil autres chevaus estoit
   Dont vous m'oez ici parler.
   Ne sai se avez fait garder
   Le cheval ; mais, se je l'avoie,
   La damoisele gariroie
   Plus tost que en autre maniere. "
  